Sute de localnici au colindat pe uliţele satelor din Gorj, în ciuda restricţiilor: "Important e să nu se piardă sărbătorile“.
În Ajun de Crăciun, sute de localnici au colindat pe uliţele satelor din Gorj. Potrivit legii, grupurile nu pot fi mai mari de şase persoane. În Gorj, colăceii au fost înlocuiţi cu dulciuri şi fructe ambalate.
Pandemia ne-a schimbat obiceiurile, dar n-a îngropat tradiţiile. În Gorj, în zeci de localităţi, localnicii s-au trezit azi dis-de-dimineaţă şi au plecat la colindat. Cu maşti şi mănuşi de protecţie, dar în grupuri de zeci de persoane.La nici 20 de kilometri de Târgu Jiu, în satul Tîlveşti, câteva sute de adulţi şi copii colindau mereu de sărbători. Și anul acesta, în ciuda restricţiilor, nu vor să piardă obiceiul din bătrâni, spune Bogdan, unul dintre localnici. Copiii şi adulţii au mers din casă-n casă pentru a primi “colindeţi", potrivit tradiţiei. Pe unii dintre localnici restricţiile i-au cam supărat. Alţii, speră că vor reuşi să rămână sănătoşi după întâlnirea cu alaiul de pe uliţe.Mariana Constantinescu, localnică din Tîlveşti: “Frica planează peste tot. Să sperăm că bunul Dumnezeu să ne dea putere să trecem peste toate astea.".